b'\n_START_ARTICLE_\nMelanholiki\n_START_SECTION_\nZgodovina\n_START_PARAGRAPH_\nZa\xc4\x8detki njihovega delovanja segajo v osnovno\xc5\xa1olske \xc4\x8dase, ko so Marko Stabej, Jaka Vadnjal in kolega ustanovili Free jazz band. Melanholiki v zdaj\xc5\xa1nji zasedbi pa so nastali v gimnazijskih letih. Leta 1981 so na\xc5\xa1li prostor za vaje in Miha Muck je kupil prvi oja\xc4\x8devalec. Leta 1983 so imeli prvi nastop na Gimnaziji Poljane. Od za\xc4\x8detka so igrali svojo glasbo, kjer so se kazali vplivi skaja, reggeja, novega vala. Kmalu so za\xc4\x8deli igrati v klubih po Sloveniji. Prvi koncert so imeli leta 1986 v Kranju._NEWLINE_Zasedba je vseskozi enaka, le Matja\xc5\xbea \xc4\x8cuka, ki je od\xc5\xa1el v tujino, je nadomestil Matja\xc5\xbe Zorko. Kratek \xc4\x8das je klarinetista \xc5\xbdiga Arha, ki je bil na voja\xc5\xa1ki obveznosti, nadome\xc5\xa1\xc4\x8dal Ale\xc5\xa1 Avbelj. V \xc4\x8dasu njihovega nastanka so bile popularne punk skupine, npr. Lublanski psi, Kuzle, zato so se najprej hoteli imenovati Svinje egoisti\xc4\x8dne, a po predlogu sestre Marka Stabeja in psihologije v 2. letniku gimnazije so se odlo\xc4\x8dili za ime Melanholiki, ker so bili bolj miroljubni kot ostale punk skupine. Njihov uspeh je prinesla pesem Anja iz leta 1986. Pesem so predstavili v oddaji Demo top in prejeli nagrado strokovne \xc5\xbeirije, kar jim je omogo\xc4\x8dilo snemanje v studiu Tivoli. \xc4\x8clani skupine pravijo, da je Anja resni\xc4\x8dna oseba, ki jih je neko\xc4\x8d, ko so sedeli v gostilni Rio, pri\xc5\xa1la prosit za cigareto, ker ji jih je zmanjkalo. Najhitrej\xc5\xa1i med njimi je bil \xc5\xbdiga, ki ji je ponudil cigareto in tako se je porodila ideja za pesem Anja , ki je postala hit in je do\xc5\xbeivela tudi priredbe (MI2, Prava star, \xc5\xa0undr band)._NEWLINE_Njihova glasba je zelo raznolika. Je me\xc5\xa1anica blues-a, swing-a, jazz-a, rock-a. Sami so svojo glasbo ozna\xc4\x8dili kot melanhol rock. Novinarji so pisali, da igrajo nekaj blizu jazza, primerjali so jih z Madness, jih ozna\xc4\x8dili za drugi La\xc4\x8dni Franz in podobno. Marko Stabej je povedal, da sku\xc5\xa1ajo upo\xc5\xa1tevati najrazli\xc4\x8dnej\xc5\xa1e smeri, igrajo pa tudi \xc4\x8diste popevke in edini pravi izraz, za to kar po\xc4\x8dnejo, je melanhol rock._NEWLINE_O Anja, ro\xc5\xbeo ima\xc5\xa1 v laseh (1996)_NEWLINE_Na kaseti z naslovom O Anja, ro\xc5\xbeo ima\xc5\xa1 v laseh je 8 pesmi. Besedila je napisal Marko Stabej, razen pesmi Pa da bi znal, katere avtor je Sre\xc4\x8dko Kosovel. Kot poseben gost je na klarinetu in akusti\xc4\x8dnem basu sodeloval Ale\xc5\xa1 Avbelj. Pri pesmi Anja in Ro\xc5\xbeo ima\xc5\xa1 v laseh sta prepevala Marjan \xc4\x8ceh in Miha Stabej. Na kaseti so naslednje pesmi: O Anja, Luna, Tri liker\xc4\x8dke, Deklica iz mojega srca, Ro\xc5\xbeo ima\xc5\xa1 v laseh, Samo tebe, Pa da bi znal, Tudi sonce._NEWLINE_CD Kon\xc4\x8dno (2012)_NEWLINE_Na CD-ju Kon\xc4\x8dno je 12 pesmi. Prvih pet je bilo posnetih leta 2007, ostale leta 2012. Plo\xc5\xa1\xc4\x8da je bila posneta v studiu Miha Stabeja. Avtor besedil je Marko Stabej, razen skladbe Ve\xc4\x8derni oblaki, katere avtor je Sre\xc4\x8dko Kosovel. Poleg ustaljene zasedbe je na bobnih sodeloval Rok Rozman, Miha Stabej na bas kitari in pri kitarskih solih. Pri pesmi \xc5\xa0e so gradovi pa kvartet a cappela Male malice. Na CD-ju so naslednje pesmi: Kralj in kraljica, Miren, Silvija in Mara. Ta\xc5\xbealostna, Kora\xc4\x8dnica, Lanski sneg, Kon\xc4\x8dno, Vreme in smisel, Pupa, Ve\xc4\x8derni oblaki, Melanholik, \xc5\xa0e so gradovi.\n_START_SECTION_\nBesedila\n_START_PARAGRAPH_\nNjihova besedila na humoren na\xc4\x8din opisujejo ve\xc4\x8dne teme, kot so ljubezen, odnosi med partnerjema in ljudmi in kritiko razmer v Sloveniji._NEWLINE_Pesem Tri liker\xc4\x8dke (kaseta O Anja, ro\xc5\xbeo ima\xc5\xa1 v laseh) govori o naveli\xc4\x8danosti v partnerskem odnosu in skoku \xc4\x8dez plot. Ljubezenska avantura se kmalu kon\xc4\x8da, saj ljubimca za\xc4\x8dneta pogre\xc5\xa1ati svoja partnerja in se odpeljeta domov, kjer ju na mizi \xc4\x8daka listek, na katerem pi\xc5\xa1e: "Tudi midva sva od\xc5\xa1la za nekaj dni." Pesem Luna (kaseta O Anja, ro\xc5\xbeo ima\xc5\xa1 v laseh) je pre\xc5\xbeeta z melanholijo. Govori o izgubljenosti osebe, ki se ne znajde ve\xc4\x8d v tem svetu. Pre\xc5\xbeema jo osamljenost in spra\xc5\xa1uje se, kam naj gre. Pesem Samo tebe (kaseta O Anja, ro\xc5\xbeo ima\xc5\xa1 v laseh) je hvalnica oziroma poklon glasbi. Zastavljena je kot uganka, ki se nam razkrije na koncu pesmi, ko izvemo, da je edina stvar, ki jo ne da in ki jo pozna, glasba, ki je ne\xc5\xbena, mehka, topla, lepa, krasna, hitra, glasna._NEWLINE_Pesem Lanski sneg (CD Kon\xc4\x8dno) govori o minuli ljubezni. Ljubezen nam postavlja te\xc5\xbeke preizku\xc5\xa1nje in v\xc4\x8dasih je bolje, da se razidemo, \xc4\x8de ne najdemo ve\xc4\x8d smisla. Ostanejo bole\xc4\x8di spomini, ki ga preplavijo, ko po letu sre\xc4\x8da biv\xc5\xa1o punco v objemu drugega. Zaveda se, da je ljubezen med njima minila in, da ni dobro obujati spominov, a vseeno ga zaboli, da ga sploh ve\xc4\x8d ne prepozna. Pesem Kora\xc4\x8dnica (CD Kon\xc4\x8dno) je dru\xc5\xbebenokriti\xc4\x8dna. Izra\xc5\xbea jezo nad tistimi, ki so na oblasti "zakaj so tolk bedni kadar vladajo", a obenem je jezna tudi na ljudi, ki se vseskozi prito\xc5\xbeujejo, \xc4\x8deprav "niso tolk bogi kokr jamrajo". Pesem Silvija in Mara (CD Kon\xc4\x8dno) nam prika\xc5\xbee \xc5\xa1e en dru\xc5\xbebeni problem. \xc5\xbdivimo v \xc4\x8dasu kapitaliizma, kjer veliko vlogo igra denar. Silvije in Mare nih\xc4\x8de ne mara, a vse se spremeni, ko Mara deduje stri\xc4\x8dev denar, Naenkrat postaneta najljub\xc5\xa1i par in vsakdo ju ima kar neenkrat rad. Poka\xc5\xbee se kako denar spremeni percepcijo pogleda. Pesem Miren (CD Kon\xc4\x8dno) govori o tem, da je v partnerskem in prijateljskem odnosu vedno nekdo v podrejenem polo\xc5\xbeaju. Eden se vedno zadr\xc5\xbeuje, \xc4\x8detudi ga dolo\xc4\x8dene stvari motijo, vendar mu s\xc4\x8dasoma prekipi. Ta\xc5\xbealostna (CD Kon\xc4\x8dno) govori o tem, kako krhko je \xc5\xbeivljenje, ljubezen in tudi svet. Vse se lahko v trenutku obrne. stvari se podrejo, \xc5\xbeivljenje mine. Zato si poje \xc5\xbealostne pesmi, da bi se razvedril. Sklene se z ironi\xc4\x8dno opazko, da v nebesih pojejo celo ve\xc4\x8dnost.'